До

Министерски съвет на Република България

12 януари 2022 г. **Изх. №:** 1530/12.1.2022

**Относно:** предложение за Комитет за наблюдение наНПВУ

Уважаеми госпожи и господа,

Поздравяваме Ви за новата година и желаем здраве и успехи!

Обръщаме се към Вас от името на коалиции от екологични организации и представители на иновативната екосистема, които са взимали активно участие в обсъждането на черновите на Националния план за възстановяване и устойчивост (НПВУ), предстоящото му изпълнение и нуждата от наблюдение от страна на заинтересованите страни на национално ниво. На настоящия етап не е ясно какви механизми ще бъдат въведени след одобрението му, за да се гарантира външно наблюдение на национално ниво на начина на използване на средствата за възстановяване.

От решаващо значение е националните планове за възстановяване и устойчивост да бъдат изпълнявани с ясни процеси и по прозрачен начин, като това означава, че трябва да има възможност за външно наблюдение от страна на гражданското общество на осъществяваните реформи и инвестиции. Необходим е представителен орган, който да отчита мнението на голямо разнообразие от заинтересовани страни. Обща насока за подобна идея е заложена в чл. 18, параграф (р) от Регламент (ЕС) 2021/241 на Европейския парламент и на Съвета от 12 февруари 2021 година за създаване на Механизъм за възстановяване и устойчивост:

„*с оглед на изготвянето и когато е възможно, изпълнението на плана за възстановяване и устойчивост резюме на процеса на консултации, проведен в съответствие с националната правна рамка, с местните и регионалните органи, социалните партньори, организациите на гражданското общество, младежките организации и други заинтересовани страни, и как приносът на заинтересованите страни е отразен в плана за възстановяване и устойчивост*;“

Няколко държави членки вече планират да създадат специален комитет за наблюдение за изпълнението на плановете за възстановяване[[1]](#footnote-1) и бихме искали да предложим създаването на такъв орган и в България. Ако бъде разработен по открит и прозрачен начин, такава една инициатива би гарантирала участието на широк кръг от социални и икономически заинтересовани страни и организации на гражданското общество в прегледа на напредъка в изпълнението на плановете за възстановяване – така, че възстановяването да бъде реално зелено и справедливо, и да допринася и за възстановяване на биоразнообразието и природата. Този орган би могъл също да играе консултативна роля или да предлага консултиране на съществуващи съответни институции.

Очакваме отговор и оставаме на разположение.

С уважение,

Елена Цингарска, Сдружение за дива природа Балкани

от името на коалиция „За да остане природа в България“[[2]](#footnote-2)

Саша Безуханова, MOVE.BG

Веселина Кавръкова, WWF България

Деница Петрова, „Грийнпийс“ - България

Илина Цветкова, “Институт Кръгова Икономика”

от името на коалиция „За Зелен Рестарт“[[3]](#footnote-3)

Вера Стаевска, Сдружение за изследователски практики

от името на инициативата „Зелени Закони“

Тодор Тодоров от името на Екологично сдружение „За Земята“

1. <https://bankwatch.org/wp-content/uploads/2021/12/Letter-Monitoring-Committees.pdf> [↑](#footnote-ref-1)
2. Коалиция „За да остане природа в България“ е неформално обединение на природозащитни организации и граждански групи, http://forthenature.org/ [↑](#footnote-ref-2)
3. В коалиция „За зелен рестарт“ членуват WWF България, MOVE.BG, „Грийнпийс“ - България и „Институт Кръгова Икономика“, https://move.bg/open-letters [↑](#footnote-ref-3)